ממחקר חדש בבית הספר לבריאות הציבור בהארוורד עולה כי נשים הסובלות מסימפטומים של הפרעת דחק פוסט טראומטית (PTSD) עשויות להיות בסיכון מוגבר לעודף משקל או להשמנת יתר.
PTSD היא הפרעת חרדה הנגרמת על ידי אירועים מלחיצים או מפחידים. ההפרעה יכולה להתרחש מיד לאחר האירוע, או להתפתח לאחר שבועות, חודשים או אפילו שנים. התסמינים של PTSD יכולים לכלול סיוטים, פלאשבקים, נדודי שינה, חוסר ריכוז, ותחושות של בדידות, עצבנות ורגשות אשם.
החוקרים מציינים כי מחקרים קודמים זיהו כי PTSD עצמו הוא גורם סיכון פוטנציאלי לעלייה במשקל, אבל טרם בדקו האם הסימפטומים של PTSD יכולים לתרום להשמנה.
החוקרים ניתחו נתונים של 54,224 משתתפים. כל המשתתפים היו בגילאים 24-44. המחקר החל בשנת 1989 והמשתתפים היו במעקב עד 2005. הסימפטומים של PTSD הוערכו באמצעות שאלונים. הנשים התבקשו לציין את הגיל בו התרחש האירוע הכי נורא בחייהן, והאם חוו תסמיני PTSD ביחס לאירוע זה. מסת הגוף (BMI) של הנשים נוטרה במהלך המחקר.
תוצאות המחקר הראו כי נשים שדיווחו על לפחות ארבעה סימפטומים של PTSD לפני תחילת המחקר עלו משמעותית ב- BMI. נשים שפיתחו תסמינים של PTSDבתחילת המחקר או לאחר מכן לא חוו עלייה מהירה ב-BMI עד שהופיעו לפחות ארבעה תסמינים של PTSD. התחלתם של לפחות ארבעה סימפטומים של PTSD בתחילת המחקר או מאוחר יותר הייתה קשורה לסיכון מוגבר להשמנת יתר, גם אם היה לנשיםBMI תקין בתחילת המחקר.
לדברי החוקרים, אף על פי ש-PTSD היא הפרעה משמעותית בשל השפעותיה על בריאות הנפש, ממצאי המחקר מראים כי הנוכחות של סימפטומים פוסט טראומטיים צריכה להדליק נורה אדומה אצל המטפל בשל הפוטנציאל של בעיות בריאות פיזיות.
תוצאות המחקר מצביעות על כך כי יש לסקור את החולים ולהמשיך את המעקב אחריהם. כמו כן, נשים עם PTSD צריכות להיות במעקב או לעבור סקירה לסיכון שלהן לסבול מהשלכות לבביות ומטבוליות. למעשה, העבודה מדגישה את החשיבות של הרחבת טיפולי PTSD כדי לטפל בשינויים התנהגותיים- כגון שינויים בדיאטה או פעילות גופנית- שמביאים להשמנת יתר.